Vevő visszautasítja a számlát sztornírozás

103/2002. Számviteli kérdés
A megrendelő a korábban kibocsátott számlákat csak részben egyenlítette ki, majd kijelentette, hogy az ezután kiállítandó számlákat nem fogadja, nem ismeri el. A kivitelező választottbírósághoz fordult. A választottbíróság kötelezte a megrendelőt az elvégzett munkák ellenértékének a megfizetésére, a megrendelő ennek ellenére nem fizet. A kivitelező mikor és milyen teljesítési nappal állítsa ki a számlát? 

A számvitelről szóló 2000. évi C. törvény (a továbbiakban: számviteli törvény) 72. §-ában foglaltak alapján: árbevételt csak a szerződés szerinti teljesítés időszakában, a szerződésben meghatározott feltételek szerinti teljesítés alapján, a vevő által elismert, elfogadott számlában rögzített - általános forgalmi adót nem tartalmazó - összegben szabad elszámolni. Ebből viszont következik, ha a szerződés szerinti teljesítést a megrendelő nem ismeri el (nem fogadja el, mert vitatja annak jogosságát), és ezt már előre ki is jelenti, akkor a számlát nem szabad kibocsátani. (Ezt egyébként a számviteli törvény követelés tartalmára vonatkozó előírása is alátámasztja: a vállalkozó által már teljesített, a másik fél által elfogadott, elismert termékértékesítéshez, szolgáltatás teljesítéséhez kapcsolódó követelés mutatható ki a mérlegben.)

A peresített követelést a számviteli törvény 29. §-ának (8) bekezdése szerint csak akkor lehet kimutatni, ha annak pénzügyi rendezése az üzleti év mérlegfordulónapja és a mérlegkészítés időpontja között megtörtént. Így a bíróság által elismert teljesítésről - számviteli szempontból - a számlát csak akkor kell (lehet) kiállítani, ha az ellenértéket a megrendelő kifizette, és olyan bruttó összegben, amilyen összegben azt a megrendelő pénzügyileg rendezte. A peresített követelésnek megfelelő összeget a számla alapján - a követelés jellegének megfelelően - árbevételként, egyéb bevételként, fizetendő általános forgalmi adóként a számla - előbbiek szerinti - kiállításának időpontjával kell elszámolni. [Ha a pénzügyi rendezés, és ezzel egyidejűleg számla kiállítása a mérlegfordulónap és a mérlegkészítés időpontja között van, akkor a számviteli elszámolásokban a még le nem zárt üzleti évet érintően kell azt elszámolni. Ez következik a számviteli törvény 29. §-a (8) bekezdésének hivatkozott előírásából.]

Az általános forgalmi adóval kapcsolatos értelmezés azonban a leírtaktól eltér.

Az általános forgalmi adóról szóló 1992. évi LXXIV. törvény (áfatörvény) 16. §-ában foglalt főszabály szerint adófizetési kötelezettség a szerződés szerinti teljesítés időpontjában keletkezik. Az áfatörvény a teljesítési időpont meghatározásánál a Ptk. idevonatkozó szabályaira támaszkodik.

A Ptk. 405. §-a értelmében építési szerződésnél a teljesítés elismerése átadás-átvételi eljárás keretében, annak átadás-átvételi jegyzőkönyvben való rögzítésével történik. A beadványban írtak szerinti esetben az építési munkák befejeztével a megrendelő átadás-átvételi eljárással nem ismerte el a teljesítést, vagyis a Ptk., és következésképpen az áfatörvény vonatkozásában sem tekinthető ekkor teljesítettnek az ügylet.

A szóban forgó ügyletnél a teljesítés tényét a választottbíróság mondta ki, amikor jogerős ítéletében a kivitelezőnek a vevővel szembeni követelését elismerte, s a vevőt a tőketartozás, valamint annak kamatai megfizetésére kötelezte. A teljesítés időpontja a választottbíróság jogerős ítélete kézhezvételének időpontja, vagyis a kivitelezőnek az áfatörvény szabályozása alapján ezzel a teljesítési nappal keletkezik számlaadási és adófizetési kötelezettsége.

A választottbíráskodásról szóló 1994. évi LXXI. törvény 54. §-a szerint a választottbíróság ítélete ellen fellebbezésnek nincs helye. A fél kérheti a bíróságtól a választottbíróság ítéletének felfüggesztését, illetve a jogszabály 55. §-ában felsorolt okokra hivatkozva a határozat érvénytelenítését. A felfüggesztés, valamint az érvénytelenítés a számlázási és az adófizetési kötelezettség tekintetében halasztó hatályú.

[2000. évi C. törvény 29. § (8), Áfa tv. 16. §]

71/1999. Számviteli kérdés
Hogyan kell figyelembe venni a bevételek elszámolása során a megbízó által el nem ismert számlát?

A számviteli törvény 45. §-ának (1)-(2) bekezdésében foglaltak alapján a teljesítés időszakában kell a számlázott és a vevő által elismert teljesítményt, illetve ellenértéket árbevételként elszámolni. A hivatkozott § (2) bekezdése a) pontjának előírásából egyértelműen következik, hogy a vevő részére a számlát csak akkor lehet elküldeni, ha a szerződésben rögzített feltételek teljesültek. A szerződés szerinti feltételek teljesülését viszont egyértelműen igazolni kell.

A számviteli törvény 83. §-a tartalmazza a bizonylati elv és a bizonylati fegyelem követelményeit. Eszerint szabályszerű a bizonylat - többek között - akkor, ha az adatokat a valóságnak megfelelően, hiánytalanul tartalmazza. A számviteli törvény előírásainak megtartása mellett a számlát ki sem lehet állítani, ha a teljesítést a megbízó (a vevő) nem ismerte el, az adatok valódiságát nem igazolta, sőt esetleg a számlát még vissza is küldte.

A Polgári Törvénykönyv 277. §-ának (1) bekezdése szerint: „A szerződéseket tartalmuknak megfelelően, a megszabott helyen és időben, a megállapított mennyiség, minőség és választék szerint kell teljesíteni. A szolgáltatásnak alkalmasnak kell lennie arra, hogy azt rendeltetésének, illetőleg a szerződésben kikötött vagy egyébként a szerződéskötéskor a kötelezett által ismert célnak megfelelően lehessen felhasználni.”
A leírtak alapján egyértelmű, hogy a számviteli törvény szerinti követelmény - a Polgári Törvénykönyvvel összhangban - csak akkor teljesül, ha a vevő a szerződés szerinti teljesítést elismerte.

Ha a számlát kiállították már akkor, amikor még nem is volt elismert teljesítés, amikor még nem lehetett volna kiállítani, akkor a vállalkozó jogszabályellenesen járt el. A jogszabályellenes állapotot meg kell szüntetni azzal, hogy az eredeti számlát vissza kell vonni, illetve helyesbítő számla kiállításával kell azt stornírozni. A helyesbítő (stornó) számla alapján (ellenkező jogszabályi előírás hiányában) természetesen nemcsak az árbevételt, hanem a fizetendő általános forgalmi adót is stornírozni kell.

1992. január 1-jével - a számviteli törvény hatálybalépésekor - megszűnt az a korábbi előírás, amely szerint a vállalkozó mérlegének - így a követelések kimutatott összegének - az általa a perben elfoglalt álláspontot kell tükröznie. (Ez is csak akkor volt kötelező, ha követelését a vállalkozó a tárgyévet követő január 31-ig peresítette.) Ma a peresített követelést csak akkor lehet könyvelni (a mérlegben követelésként kimutatni), ha annak pénzügyi rendezése a mérleg fordulónapja és a mérlegkészítés időpontja között megtörtént.

[1991. évi XVIII. törvény 45. § (1)-(2)]

� Megjelent a Számvitel, Adó, Könyvvizsgálat 2002. decemberi számában.


� Megjelent a Számvitel, adó, könyvvizsgálat 1999. szeptemberi számában.





